Ástralska flugfélagið Qantas hefur ákveðið að notast við Airbus flugvélar í fyrirhuguðum flugum á milli Sidney og London . Umrætt flug verður lengsta beina farþegaflug sem völ verður á . BBC greinir frá . Hyggst Qantas festa kaup á Airbus A 350-1000 þotum sem notaðar verða til flugs á þessum legg . Er þetta sagt mikið áfall fyrir helsta keppinaut Airbus , Boeing . Líkt og þekkt er orðið hefur Boeing átt undir högg að sækja , í kjölfar kyrrsetningar Boeing 737 - Max flugvélanna um allan heim . Qantas hefur þó frestað því að taka lokaákvörðun um hvort að af þessari beinu flugleið milli London og Sidney verði , auk fleiri langra flugleiða , þar til í mars á næsta ári . Fyrir tveimur árum skoraði Qantas á fyrrnefnda flugvélaframleiðendur að hanna farþegaflugvél sem gæti hentað í þessi löngu flug og drifið um 10,500 mílur , og þannig verið í loftinu í allt að 20 klukkustundir í einu . Báðir aðilar brugðust við og hönnuðu vélar sem uppfylltu þessar kröfur , en nú er ljóst að Airbus hafði betur í þessari baráttu .